Koop hier boeke ten bate van donkies | Netwerk24
David Kramer by van die eseltjies wat by Eseltjiesrus op McGregor 'n tuiste gevind het.
Boekwurms kan nader staan vir die 12de jaarlikse Boekefees in McGregor. Of jy nou na kookboeke, reisverhale, kinderboeke, digbundels of 'n kleinood soek, jy behoort dit tussen die duisende nuwe en kraakvars tweedehandse boeke te vind. Nuwe voorraad word elke dag uitgepak.
Meer as 15 000 boeke van 'n groot verskeidenheid onderwerpe word teen winskooppryse aangebied. Elke boek wat verkoop word, is ten bate van die versorging en rehabilitasie van donkies wat uit haglike toestande verwyder word en by die Eseltjiesrus-skuiling vir donkies gehuisves word.
Eseltjiesrus is 'n permanente tuiste net buite McGregor vir ou, verwaarloosde en mishandelde donkies, waar hulle rustig die res van hul lewens kan deurbring.
Eseltjiesrus het ook 'n bron van inligting geword en hanteer daagliks navrae oor die hele land heen oor goeie versorging. Die meeste probleme ontstaan as gevolg van onkunde of die wangeloof dat donkies nie gereelde hantering en versorging nodig het nie.
'n Eseltjie wat 'n tuiste gevind het by Eseltjiesrus op McGregor.
Die sukses van hierdie jaar se Boekefees in McGregor gaan dus weer 'n onontbeerlike rol speel in die komende jaar se werksaamhede by Eseltjiesrus. Die gemeenskap baat ook op verskeie maniere – werk word geskep en boeke word geskenk aan skole en biblioteke in die groter Langeberg-gebied. Dié jaar is daar ook 'n storievertel- en leesteater vir kinders, waar vrywilligers stories by die teater en die Boekefees gaan vertel. Die boeke word dan aan die Breede-vaardigheidsentrum geskenk. Die projek wil 'n kultuur van lees by kinders kweek.
Daar is stapels Afrikaanse boeke, rare boeke en spesiale geskenke vir 'n ieder en elk. Trakteer jouself en kom kuier die naweek van 18-20 Mei in McGregor en vul jou voorraad lekker leesstof aan vir die winter wat voorlê.
Vir meer inligting bel 023 625 1593, stuur 'n e-pos aan bookfair@donkeysanctuary.co.za of besoek die amptelike webtuiste www.donkeysanctuary.co.za.